《下田雨叹》
清代·徐昂发

古者制田亩，其要维沟防。崇方与广杀，秩秩悬宪章。

厥田虽沮洳，堤岸峻且强。水淫不能灾，歉岁成丰穰。

汉时贤守令，此义尚肃将。奈何千载下，朘剥为循良。

养人乃食人，田事岂所详。遂使三尺雨，下隰波沧浪。

呜呼匠人职，古法未渺茫。沟防废不修，万姓罹凶荒。

一言俟采风，吏责非天殃。

作者简介：江苏昆山人，原籍长洲，榜姓管，字大临，号絅庵。康熙三十九年进士，官编修。曾提督江西学政。雍正初，因故遣戍新疆。工诗，刻峭清新，善骈体文，亦长于考据。有《畏垒笔记》、《畏垒山人诗集》。